આજના લેખની શરૂઆત ચાના કપની ઘટનાથી કરી હતી તો એનું સમાપન પણ ચાના કપ સાથે જોડાયેલી એક બીજી ઘટનાથી જ કરીએ! મહારાણી એલિઝાબેથ એક વખત તેના સાથીદારો અને મિત્રો સાથે બેઠી હતી. એની બાજુમાં એક મજૂર પણ બેઠો હતો. થોડી વારે એલિઝાબેથનો નોકર ચા-કોફી અને બિસ્કિટની ટ્રે લઈને ત્યાં આવ્યો અને ટેબલ પર મૂકીને ચાલ્યો ગયો. બધાએ ચા અને કોફીના કપ હાથમાં લીધા. પોતપોતાના કપ હોઠે લગાડીને પીવા લાગ્યા, પરંતુ મજૂર ગામડિયો હતો, અણઘડ હતો. એણે રકાબીમાં ચા કાઢીને પીવાની શરૂ કરી. ત્યાં ઊભેલા રાણીના ખાસ માણસો અને કેટલાક અમલદારો તેની સામે જુગુપ્સાથી જોવા લાગ્યા. જાણે એ લોકો એમ કહેવા માગતા હતા કે આ મજૂર કેવો અણઘડ અને મેનરલેસ છે! આટલી મહાન પ્રતિભાઓની વચ્ચે પોતે બેઠેલો છે અને છતાં ચા કેવી રીતે પીવી જોઈએ એનું પણ એને ભાન નથી. રાણીએ ત્રાંસી નજરે તે જુગુપ્સા જોઈ લીધી. મજૂરનું અપમાન તેનાથી સહન ન થયું. એણે પોતે જ પોતાની કોફીનો કપ રકાબીમાં ઠાલવીને રકાબી વડે કોફી પીવાનું શરૂ કર્યું.